
Rīgā 2024. gada 20. februārī (prot. Nr. 8 25. §)
Grozījumi Ministru kabineta 2016. gada 1. marta noteikumos Nr. 131 "Rūpniecisko avāriju riska novērtēšanas kārtība un riska samazināšanas pasākumi"
Izdoti saskaņā ar Ķīmisko vielu likuma
11. panta otro daļu
· 1. Izdarīt Ministru kabineta 2016. gada 1. marta noteikumos Nr. 131 "Rūpniecisko avāriju riska novērtēšanas kārtība un riska samazināšanas pasākumi" (Latvijas Vēstnesis, 2016, 45. nr.; 2021, 70. nr.) šādus grozījumus:
· 1.1. izteikt 61. punktu šādā redakcijā:
· "61. Atbildīgā persona nodrošina publisko apspriešanu hibrīdformas sanāksmes (sanāksme, kur daļa tās dalībnieku atrodas klātienē (parasti sanāksmju telpā), bet pārējie pieslēgušies attālināti) veidā pirms drošības pārskata vai rūpniecisko avāriju novēršanas programmas iesniegšanas Vides pārraudzības valsts birojā, ja:
· 61.1. paredzētas izmaiņas esošajos objektos, kas norādītas šo noteikumu 26.1. un 26.2. apakšpunktā, un par šīm izmaiņām nav veikts ietekmes uz vidi novērtējums vai nav notikusi publiskā apspriešana atļaujas (piesārņojošās darbības veikšanai) izsniegšanas procesā;
· 61.2. paredzētas izmaiņas darbības vietā, kuru rezultātā tā kļūst par zemāka vai augstāka riska līmeņa objektu, ja par šīm izmaiņām nav notikusi publiskā apspriešana atļaujas (piesārņojošās darbības veikšanai) izsniegšanas procesā;
· 61.3. jauniem objektiem nav veikts ietekmes uz vidi novērtējums un detālplānojuma vai būvniecības ieceres publiskās apspriešanas procesā sabiedrībai nav sniegta informācija par šī objekta iespējamiem rūpniecisko avāriju riskiem.";
· 1.2. izteikt 62.3. apakšpunktu šādā redakcijā:
· "62.3. drošības pārskata vai rūpniecisko avāriju novēršanas programmas publiskās apspriešanas vietu un laiku un informāciju par pieslēgšanos publiskās apspriešanas sanāksmei tiešsaistē;";
· 1.3. papildināt ar 63.3. apakšpunktu šādā redakcijā:
· "63.3. publiskās apspriešanas sanāksmes rīkošanai atbilstošu tehnisko nodrošinājumu."
· 2. Noteikumi stājas spēkā 2024. gada 1. aprīlī.

